మరమనిషి
వాక్యూమ్ క్లీనర్
మరమనిషి లేదా రోబో అనేది ఒక వాస్తవికమైన లేదా యాంత్రిక కృత్రిమ ఉపకరణం. వాడుకలో, దీనిని సాధారణంగా కంప్యూటర్ లేదా ఎలక్ట్రానిక్ ప్రోగ్రామింగ్ (వైద్యుత క్రమణిక) మార్గనిర్దేశంతో పని చేసే ఒక విద్యుత్-యాంత్రిక ఉపకరణంగా పిలుస్తారు, ఇది సొంతంగా పనులు నిర్వర్తించగలదు. ఆకారం లేదా కదలికల వలన, సొంత ఉద్దేశ్యం లేదా యంత్రాంగం ఉన్నట్లు కనిపించడం రోబోట్ యొక్క మరో సాధారణ లక్షణం.
భౌతిక రోబోట్‌లు మరియు వాస్తవిక సాఫ్ట్‌వేర్ ఉపకరణాలు రెండింటినీ సూచించేందుకు "రోబోట్" అనే పదం ఉపయోగిస్తారు, అయితే సాధారణంగా రెండో రకం సాధనాలను బోట్‍‌లుగా సూచిస్తారు. ఏ తరహా యంత్రాలను రోబోట్‌లుగా పరిగణించాలనే దానిపై ఏకాభిప్రాయం లేదు, అయితే నిపుణులు మరియు ప్రజలు సాధారణంగా ఈ కింది పనుల్లో కొన్ని లేదా అన్ని చేసేవాటిని రోబోట్‌లుగా అంగీకరిస్తున్నారు: కదిలే సామర్థ్యం కలిగివుండటం, యాంత్రిక అవయవం కలిగివుండటం, వాటిచుట్టూ ఉన్న వాతావరణాన్ని గ్రహించి, నియంత్రించగలగడం, మేథావి ప్రవర్తనను ప్రదర్శించడం, ముఖ్యంగా మానవులు లేదా ఇతర జంతువుల ప్రవర్తనను అనుకరించడం.
సుదూర నిర్వహణ పరికరాలను పిలిచేందుకు ఈ పదం ఉపయోగించాలా వద్దా అనే దానిపై వివాదం నెలకొని ఉంది, సాధారణంగా ఈ పదాన్ని మానవ ప్రమేయం లేకుండా వాటి యొక్క సాఫ్ట్‌వేర్ ఆధారంగా నియంత్రించబడే పరికరాలను పిలిచేందుకు మాత్రమే ఉపయోగిస్తున్నారు. దక్షిణాఫ్రికాలో, "రోబోట్" అనే పదాన్ని అనధికారికంగా మరియు సాధారణంగా ట్రాఫిక్ లైట్‌ల సమూహాన్ని పిలిచేందుకు ఉపయోగిస్తున్నారు.
కృత్రిమ సహాయకులు మరియు సహచరుల కథలకు, వీటిని సృష్టించేందుకు జరిగిన ప్రయత్నాలకు సుదీర్ఘ చరిత్ర ఉంది, అయితే పూర్తిగా స్వతంత్ర యంత్రాలు మాత్రం 20వ శతాబ్దంలోనే కనిపించాయి. తొలి డిజిటల్ నియంత్రణ మరియు క్రమణిక చేయగల రోబోట్ యూనిమేట్ 1961లో తయారు చేయబడింది, డై కాస్టింగ్ మిషిన్ (కొలిమిలో ఉపయోగించే కాలుదిమ్మె యంత్రం) నుంచి కాలుతున్న లోహ భాగాలను తీసేందుకు మరియు వాటిని క్రమపద్ధతిలో పెట్టేందుకు దీనిని ఉపయోగించారు. ఈ రోజు, అతితక్కువ వ్యయంతో లేదా మానవుల కంటే ఎక్కువ కచ్చితత్వం మరియు విశ్వసనీయతతో ఉద్యోగాలు నిర్వర్తించేందుకు వాణిజ్య మరియు పారిశ్రామిక రోబోట్‌లు విస్తృతంగా ఉపయోగించబడుతున్నాయి. బాగా అశుభ్రకరమైన, ప్రమాదరమైన లేదా మానవుల వలన సాధ్యంకాని మొండి పనులు చేసేందుకు కూడా వీటిని ఉపయోగిస్తున్నారు. ఉత్పాదక, నిర్మాణ మరియు ప్యాకింగ్, రవాణా, భూమి మరియు అంతరిక్ష అన్వేషణ, శస్త్రచికిత్స, ఆయుధతయారీ, ప్రయోగశాల పరిశోధనలు, వినియోగదారు మరియు పారిశ్రామిక ఉత్పత్తులను భారీస్థాయిలో తయారు చేసే కార్యకలాపాలకు కూడా రోబోట్‌లను విస్తృతంగా ఉపయోగించుకుంటున్నారు.
"రోబోట్" అంటే వైవిధ్యభరిత నిర్వచనాలు వాడుకలో ఉండటంతో వివిధ దేశాల్లో ఉన్న అనేక రోబోట్‌లను పోల్చడం చాలా కష్టం. ISO 8373లో అంతర్జాతీయ ప్రామాణీకరణ సంస్థ రోబోట్‌కు ఒక నిర్వచనం పొందుపరిచింది: "స్వయంచాలక నియంత్రణ, పునఃక్రమణిక చేయగల, బహుళఉపయోగ, మూడు లేదా అంతకంటే ఎక్కువ కేంద్రాల నుంచి నిర్వాహకుడు క్రమణిక చేయగల, ఒకే ప్రదేశంలో స్థిరపరిచిన లేదా పారిశ్రామిక యాంత్రికీకరణ అనువర్తనాల్లో ఉపయోగానికి కదిలే యంత్రం రోబోట్‌గా నిర్వచించబడింది." ఇంటర్నేషనల్ ఫెడరేషన్ ఆఫ్ రోబోటిక్స్, యూరోపియన్ రోబోటిక్స్ రీసెర్చ్ నెట్‌వర్క్ (EURON) మరియు అనేక జాతీయ ప్రమాణాల కమిటీలు ఈ నిర్వచనాన్ని ఉపయోగిస్తున్నాయి.
రోబోటిక్స్ ఇన్‌స్టిట్యూట్ ఆఫ్ అమెరికా (RIA) మరింత విస్తృతమైన నిర్వచనాన్ని ఉపయోగిస్తుంది: "పదార్థాలు, భాగాలు, సాధనాలను తరలించే పునఃక్రమణిక చేయగల బహుళ-క్రియా ఉపకరణాలు లేదా వైవిధ్యభరితమైన క్రియలు నిర్వర్తించేందుకు వివిధ క్రమణిక చర్యల ద్వారా పనిచేసే ప్రత్యేకించిన పరికరాలను రోబోట్‌లుగా నిర్వచించింది." రోబోట్‌లను RIA నాలుగు వర్గాలుగా ఉపవిభజన చేసింది: సూచనల నియంత్రణతో వస్తువులను అనుకరించే పరికరాలు, ముందుగా నిర్దేశించిన ఆవర్తనాలతో వస్తువులను అనుకరించే స్వయంచాలక పరికరాలు, నిరంతరం అంశాలవారీ కక్ష్యలతో క్రమణిక చేయగల మరియు స్వయంచాలకపరికర (సర్వో)-నియంత్రిత రోబోట్‌లు, చివరి రకానికి చెందిన రోబోట్‌లు పర్యావరణం నుంచి సమాచారాన్ని సేకరిస్తాయి మరియు స్పందించడంలో జ్ఞానంతో వ్యవహరిస్తాయి.
అయితే అందరికీ ఆమోదయోగ్యమైన రోబోట్ నిర్వచనం ఒక్కటి కూడా లేదు, ఎక్కువ మంది సొంత నిర్వచనాలు కలిగి ఉన్నారు. ఉదాహరణకు, ఇండస్ట్రియల్ రోబోటిక్స్ విభాగంలో నిష్ణాతుడైన జోసెఫ్ ఈగిల్‌బెర్గెర్ ఒక సందర్భంలో ఈ విధంగా చెప్పాడు: ఎందుకంటే "రోబోట్‌ను నేను నిర్వచించలేను, ఒక్కోదానిని చూసినప్పుడు నేను ఒక్కొక్కటి తెలుసుకుంటున్నాను." ఎన్‌సైక్లోపీడియా బ్రిటానికా ప్రకారం, "మానవుల ఆకారం ప్రతిబింబించలేకపోయినప్పటికీ లేదా మానవుల మాదిరిగా విధులను నిర్వహించకపోయినప్పటికీ మానవ చర్యను భర్తీ చేసే, స్వయంచాలకంగా నిర్వహించబడే ఎటువంటి యంత్రాన్నైనా" రోబోట్ అంటారు. మెరియమ్-వెబ్‌స్టర్ రోబోట్‌ను మనిషిలాగా కనిపించే ఆకారం మరియు మానవుల వివిధ సంక్లిష్ట కార్యకలాపాలు నిర్వర్తించగలిగే (పనిచేయడం లేదా మాట్లాడటం) యంత్రంగా లేదా తరచుగా పునరావృతమయ్యే సంక్లిష్ట చర్యలను స్వయంచాలకంగా నిర్వర్తించగలిగే పరికరంగా లేదా స్వయంచాలక నియంత్రణలచే నిర్దేశించబడే వ్యవస్థగా వర్ణించాడు".
అనూహ్య జోక్యాలకు స్పందించాల్సిన క్లిష్టత కలిగివుండే అసెంబ్లీ లైన్‌ల వంటి కఠిన నియంత్రిత పర్యావరణాల్లో సాధారణంగా ఆధునిక రోబోట్‌లను ఉపయోగిస్తున్నారు. ఇందువలన, మానవులు చాలా అరుదుగా రోబోట్‌లతో పోటీపడుతున్నారు. అయితే, అభివృద్ధి చెందిన దేశాల్లో, ముఖ్యంగా జపాన్‌లో శుభ్రపరచడం మరియు నిర్వహణ వంటి ఇంటి పనులకు డొమెస్టిక్ రోబోట్‌ల (ఇంటి పనులకు ఉపయోగించే రోబోట్‌లు) వినియోగం బాగా పెరుగుతోంది. రోబోట్‌లను సైన్యంలో కూడా ఉపయోగిస్తున్నారు.
"రోబోట్"కు సరైన నిర్వచనం ఒక్కటి కూడా లేని కారణంగా, ఒక విలక్షణమైన రోబోట్ ఈ కింద పేర్కొన్న అనేక లేదా అన్ని లక్షణాలు కలిగివుంటుంది.
ఇది భౌతిక వస్తువులతో చర్య జరపగలిగే మరియు ఇవ్వబడిన ఎలక్ట్రానిక్ ప్రోగ్రామింగ్ ద్వారా ఒక నిర్దిష్ట క్రియను నిర్వర్తించే లేదా పూర్తిస్థాయి క్రియలు లేదా చర్యలు చేసే సామర్థ్యం ఉన్న ఒక విద్యుత్ యంత్రం. ఇది భౌతిక వస్తువులపై లేదా దానియొక్క స్థానిక భౌతిక పర్యావరణంపై లేదా సమాచారాన్ని సంవిధాన పరిచేందుకు లేదా వివిధ ఉద్దీపనలకు స్పందించేందుకు సమాచారాన్ని అవగతం చేసుకునే లేదా గ్రహించే సామర్థ్యం కూడా కలిగివుండవచ్చు. సంవిధాన సామర్థ్యం లేని మరియు పూర్తిగా యాంత్రిక ప్రక్రియలు మరియు కదలికల ద్వారా పనులు నిర్వహించే గేర్ లేదా హైడ్రాలిక్ ప్రెస్ లేదా ఇతర వస్తువులు వంటి యాంత్రిక పరికరాలకు ఇది భిన్నంగా ఉంటుంది.రోబోటిక్ ఇంజనీర్లు, రోబోట్ యొక్క చర్యలను నియంత్రించే మార్గం కంటే దానియొక్క భౌతిక ఆకారానికి తక్కువ ప్రాధాన్యత ఇస్తారు. బాగా నియంత్రించబడిన వ్యవస్థకు సొంత యంత్రాంగం ఉన్నట్లు కనిపిస్తుంది, ఇటువంటి యంత్రాన్ని సాధారణంగా రోబోట్ అని పిలిచేందుకు ఎక్కువ ఆస్కారం ఉంది. యంత్రాంగం యొక్క ముఖ్యమైన లక్షణం ఏమిటంటే నిర్ణయాలు తీసుకునే సామర్థ్యం. అవసరం లేనప్పటికీ యాంట్ రోబోట్‌లు ఉన్నత-స్థాయి అభిజ్ఞ క్రియలు ప్రదర్శిస్తాయి.
ఒక యంత్రం చేతులు లేదా అవయవాలను నియంత్రించే సామర్థ్యం కలిగివుండటంతోపాటు, ముఖ్యంగా మానవ లక్షణాలు కలిగివుండటం లేదా మానవ ప్రవర్తనను జంతుభాషలో చెప్పడం (ఉదాహరణకు ASIMO లేదా ఐబో) వంటి లక్షణాలతో కనిపిస్తే నిపుణులేతరులు దానిని రోబోట్‌గా పిలుస్తున్నారు.3-కేంద్రాల CNC మర యంత్రం రోబోట్ చేతి మాదిరిగానే ఒకే నియంత్రణ వ్యవస్థను ఉపయోగిస్తుంది, అందువలన దీనిని ఎప్పుడూ రోబోట్‌గానే పిలుస్తున్నారు, అయితే CNC మాత్రం ఒక సాధారణ యంత్రం. మానవులు సహజంగా గ్రాహకత్వాన్ని కళ్లతో ముడిపెట్టడం వలన, ఒక యంత్రాన్ని రోబోట్‌గా పిలవడమనేది, అది నేత్రాలు కలిగివుండటంపై కూడా ఆధారపడివుంది. అయితే, సాధారణంగా మానవ లక్షణాలు కలిగివుండటమనేది రోబోట్‌గా పిలిచేందుకు తగిన ప్రమాణం కాదు. రోబోట్ అనేది ఏదోఒకటి చేయాలి; ASIMO మాదిరిగా మలిచిన ఒక జీవం లేని వస్తువు రోబోట్‌గా పరిగణించబడదు.
చెక్ రచయిత కారెల్ కాపెక్ చేత "రోబోట్" అనే పదం ప్రజలకు పరిచయం చేయబడింది, అతను ఈ పదాన్ని వాడిన నాటకం "R.U.R. (" "రస్సుమ్స్ యూనివర్సల్ రోబోట్స్)", 1920లో ప్రచురితమైంది. "రోబోట్‌లు"గా పిలిచే కృత్రిమ మనుషులను తయారు చేసే కర్మాగారంలో ఈ నాటకం ప్రారంభమవుతుంది, ఇక్కడ యాండ్రాయిడ్స్ (యంత్ర మనుషులు)ను తయారు చేస్తారు, మానవుల యొక్క ఆధునిక భావాలకు దగ్గరిగా ఉంటారు, వారిని మానవులుగా తప్పుగా భావించే అవకాశం ఉంది. సేవలు చేసేందుకు సంతోషంగా కనిపిస్తున్నప్పటికీ, ఈ రోబోట్‌లు స్పష్టంగా వాటి గురించి అవి ఆలోచించుకోగలవు. "రోబోట్‌లు" దోపిడీకి గురవుతున్నాయనే దానిపై మరియు వాటి ఉపచారం యొక్క ప్రభావాలపై భిన్నాభిప్రాయాలు చర్చించబడ్డాయి.
అయితే, కారెల్ కాపెక్ ఈ పదాన్ని తన సృష్టి కాదని పేర్కొన్నాడు. "ఆక్స్‌ఫోర్డ్ ఇంగ్లీష్ డిక్షనరీ"లో ఒక నామకరణానికి సూచనగా రాసిన ఒక సంక్షిప్త లేఖలో కారెల్ కాపెక్ అతని సోదరుడు, చిత్రకారుడు, రచయిత జోసెఫ్ కాపెక్ ఈ పదానికి వాస్తవ సృష్టికర్త అని పేర్కొన్నాడు. 
1933లో చెక్ జర్నల్ "Lidové noviny"లో రాసిన ఒక కథనంలో వాస్తవానికి తాను రోబోట్ పదానికి బదులుగా "laboři" (లాటిన్ నుంచి "లేబర్", పని) అనే పదం ఉపయోగించాలనుకున్నానని అతను వివరించాడు. అయితే, అతనికి ఈ పదం నచ్చలేదు, దీంతో సోదరుడు జోసెఫ్‌ను అతను సలహా అడిగాడు, జోసెఫ్ ఈ సందర్భంగా "roboti" అనే పదం సూచించాడు. "robota" అనే పదానికి చెక్ మరియు అనేక స్లావిక్ భాషల్లో మూలార్థం ఏమిటంటే పని, కార్మికుడు లేదా బానిస కార్మికుడు, మరియు ఉపమానార్థం "గాడిదచాకిరి" లేదా "కఠోర శ్రమ". సంప్రదాయబద్ధంగా రోబోటా అంటే ఒక బానిస అతని యజమాని కింద పనిచేసే కాలం, ఈ పనికాలం ప్రత్యేకంగా ఏడాదికి ఆరు నెలలు ఉంటుంది. బహేమియాలో బానిసత్వం 1848లో చట్టవ్యతిరేకం చేయబడింది, అందువలన కాపెక్ "R.U.R." రాసిన సమయంలో, "రోబోటా" పద ప్రయోగం వివిధ రకాల పనులను చేర్చేందుకు విస్తరించబడింది, అయితే "బానిసత్వం" యొక్క కచ్చితమైన అర్థం అప్పటికి వాడుకలోనే ఉంది.
రోబోటిక్స్ అనే పదం ఈ రంగం యొక్క అధ్యయనాన్ని వర్ణిస్తుంది, ఈ పదాన్ని (యాదృచ్ఛికంగా అయినప్పటికీ) శాస్త్రీయ కాల్పనిక రచయిత ఐజాక్ అసిమోవ్ సృష్టించాడు.
రోబోట్‌లు బాగా అభివృద్ధి చేయబడుతుండటం మరియు ఆధునికీకరించబడుతుండటంతో, రోబోట్ల ప్రవర్తనను ఏ విలువలు నియంత్రిస్తాయనే ప్రశ్నలతోపాటు, రోబోట్‌లు ఏదైనా సాంఘిక, సాంస్కృతిక, నైతిక లేదా న్యాయపరమైన హక్కులు పొందగలవా అంటూ నిపుణులు మరియు పరిశోధకులు పెద్దఎత్తున ప్రశ్నలు లేవనెత్తడం ప్రారంభించారు. 2019నాటికి రోబోట్ మెదడు ఆవిష్కరణ సాధ్యపడుతుందని ఒక శాస్త్రీయ బృందం పేర్కొంది. రోబోట్ మేధస్సుకు సంబంధించిన విజయాలు 2050నాటికి తెరపైకి వస్తాయని ఇతరులు అంచనా వేశారు. ఇటీవల జరిగిన అభివృద్ధి రోబోట్ ప్రవర్తనను మరింత ఆధునికీకరించింది.
కంప్యూటర్లు మరియు రోబోట్లు మానవుల కంటే తెలివిగా వ్యవహించే రోజు వస్తుందని వెర్నోర్ వింజే సూచించాడు. అతను దీనిని "ఏకైకత్వం"గా పిలిచాడు. అతను ఈ పరిస్థితిని మానవులకు కొంతవరకు లేదా బహుశా తీవ్ర ప్రమాదకరంగా సూచించాడు. తత్వశాస్త్రంలో దీనిని "సింగ్యులేరిటేరియనిజం" అనే భావం కింద చర్చిస్తారు.
2009లో, కంప్యూటర్లు మరియు రోబోట్‌లు స్వతంత్రత సాధించగలవా అనేదానిపై చర్చించేందుకు నిపుణులు సమావేశమయ్యారు, వాటి సామర్థ్యాలు ఎంతవరకు ముప్పు లేదా ప్రమాదం తెచ్చిపెట్టేగలవనేది కూడా ఈ సందర్భంగా చర్చకు వచ్చింది. కొన్ని రోబోట్‌లు వివిధ రూపాల్లో పాక్షిక-స్వతంత్రత పొందాయని నిపుణులు వెల్లడించారు, సొంతంగా విద్యుత్ వనరులను గుర్తించడం మరియు ఆయుధాలతో దాడి చేసేందుకు లక్ష్యాలను స్వతంత్రంగా ఎంచుకునే స్థితికి రావడం వంటి సామర్థ్యాలను అవి సాధించాయని గుర్తించారు. కొన్ని కంప్యూటర్ వైరస్‌లు నాశనాన్ని తప్పించుకోగలవని, అవి "బొద్దింక మేధాశక్తి"ని సాధించగలిగాయని వారు పేర్కొన్నారు. శాస్త్రీయ-కల్పనలో స్వీయ-అవగాహన కోసం చూపించబడిన అంశాలు బహుశా జరగకపోవచ్చు, అయితే ఇతర వైపరీత్యాలు మరియు ప్రమాదాలకు అవకాశం ఉందని వారు గమనించారు. వివిధ ప్రాంతాల్లోని వేర్వేరు పోకడలు కలిసి రోబోట్ కచ్చితత్వం మరియు స్వతంత్రత విస్తృతమయ్యేందుకు దోహదం చేయగలవని వివిధ మాధ్యమ వర్గాలు మరియు శాస్త్రీయ వర్గాలు పేర్కొన్నాయి, ఈ పరిస్థితి స్వయంసిద్ధ ఆందోళనలను సృష్టించగలదని తెలిపాయి.
మిలిటరీ పోరులో రోబోట్‌ల వినియోగాన్ని కొందరు నిపుణులు మరియు పరిశోధకులు ప్రశ్నించారు, ముఖ్యంగా మిలిటరీ అవసరాల్లో రోబోట్‌లకు కొంత వరకు స్వతంత్ర వ్యవస్థలను అందజేస్తుండటంపై అభ్యంతరం వ్యక్తం చేశారు. ప్రధానంగా కొన్ని ఆయుధసహిత రోబోట్‌లను ఇతర రోబోట్‌లచే నియంత్రించేందుకు ఉద్దేశించిన సాంకేతిక పరిజ్ఞానంపై కూడా ఆందోళనలు వ్యక్తమయ్యాయి. 
మిలిటరీ రోబోట్‌లు బాగా సంక్లిష్టంగా మారుతున్నాయని, స్వతంత్ర నిర్ణయాలు తీసుకునే వాటి సామర్థ్యానికి సంబంధించిన చిక్కులపై మరింత దృష్టి పెట్టాల్సిన అవసరం ఉందని US నేవీ నిధులు అందించిన ఒక నివేదిక సూచించింది. స్వతంత్ర రోబోట్‌లపై కొన్ని ప్రజా ఆందోళనలకు ప్రసార మాధ్యమాలు ప్రాధాన్యత కల్పించాయి, ముఖ్యంగా EATR అనే రోబోట్‌పై ఆందోళనలు వ్యక్తమయ్యాయి, ఈ రోబోట్ యుద్ధరంగాలు లేదా ఇతర స్థానిక పర్యావరణాల్లో జీవద్రవ్యం మరియు కర్బన పదార్థాలను గుర్తించి, వాటి వినియోగంతో తనంతటతానుగా నిరంతరం పునఃశక్తి పొందగలదు.
అసోసియేషన్ ఆఫ్ ది ఆడ్వాన్స్‌మెంట్ ఆఫ్ ఆర్టిఫిషియల్ ఇంటెలిజెన్స్ ఈ అంశాన్ని లోతుగా అధ్యయనం చేసింది, ఈ వివాదాన్ని పరిశీలించేందుకు జరిగిన అధ్యయనానికి ఈ సంస్థ అధ్యక్షుడు నేతృత్వం వహించారు.
"స్నేహపూర్వక AI"ని నిర్మించాలని కొందరు సూచించారు, దీనర్థం ఏమిటంటే AIకి సంబంధించి ఇప్పటికే జరిగిన అభివృద్ధిని దానిని స్నేహపూర్వకంగా మరియు మానవత్వంతో వ్యవహరించేలా చేసేందుకు ఉద్దేశించిన చర్యలతో అనుసంధానించాలి. ఇటువంటి అనేక పద్ధతులు ఇప్పటికే అందుబాటులో ఉన్నట్లు తెలుస్తోంది, జపాన్ మరియు దక్షిణ కొరియా వంటి రోబోట్‌ల వినియోగం ఎక్కువగా ఉన్న దేశాలు రోబోట్లను భద్రతా వ్యవస్థల సాధనసామాగ్రిని అమర్చేందుకు పాటించాల్సిన నియమాలను అమల్లోకి తేవడం ప్రారంభించాయి, అవి అసిమోవ్స్ యొక్క రోబోటిక్స్ మూడు సూత్రాలను పోలిన చట్టాలు. జపాన్ ప్రభుత్వానికి చెందిన రోబోట్ పరిశ్రమ విధాన కమిటీ 2009లో ఒక అధికారిక నివేదికను జారీ చేసింది. "న్యాయపరమైన రోబోట్ అధ్యయనాలు"కు సంబంధించి కొత్త మార్గదర్శకాలతోపాటు, కొన్ని నైతిక నిబంధనలను సూచిస్తూ చైనా అధికారులు మరియు పరిశోధకులు ఒక నివేదిక విడుదల చేశారు. రోబోట్‌లు అబద్దాలు చెప్పే అవకాశం కూడా ఎదురుకావొచ్చని కొన్ని ఆందోళనలు వ్యక్తం చేయబడ్డాయి.2005నాటికి సర్వీస్ రోబోట్‌లను పూర్తిస్థాయి వాణిజ్య కార్యకలాపాల్లో భాగం చేయాలని జపాన్ భావిస్తోంది. జపాన్‌లో ఈ రంగంలో సాంకేతిక పరిశోధనలకు ఆ దేశ ప్రభుత్వ సంస్థలు, ముఖ్యంగా వాణిజ్య మంత్రిత్వ శాఖ నేతృత్వం వహిస్తున్నాయి.
రోబోట్‌లు బాగా అభివృద్ధి చేయబడుతుండటంతో, చివరకు ప్రధానంగా రోబోట్‍‌ల కోసం ప్రామాణిక కంప్యూటర్ నిర్వహణ వ్యవస్థ ఏర్పాటు చేయాల్సిన అవసరం ఏర్పడవచ్చు. రోబోట్ నిర్వహణ వ్యవస్థ (ROS) అనేది కొన్ని క్రమణికలు (ప్రోగ్రామ్‌లు) ఉండే ఒక సర్వ-ప్రవేశ (ఓపెన్-సోర్స్) వ్యవస్థ, దీనిని స్టాన్‌ఫోర్డ్ విశ్వవిద్యాలయం, మాసాచుసెట్స్ ఇన్‌స్టిట్యూట్ ఆఫ్ టెక్నాలజీ, జర్మనీలోని మ్యూనిచ్ సాంకేతిక విశ్వవిద్యాయం, మరికొన్ని సంస్థలు అభివృద్ధి చేస్తున్నాయి. ఉపయోగించిన నిర్దిష్ట హార్డ్‌వేర్‌తో సంబంధం లేకుండా ఒక రోబోట్ యొక్క మార్గనిర్దేశకం మరియు అవయవాలను ప్రోగ్రామ్ చేసేందుకు ROS మార్గాలు కల్పిస్తుంది. చిత్రం గుర్తింపు మరియు తలుపులు తెరవడం వంటి క్రియలకు ఇది ఉన్నత-స్థాయి ఆదేశాలను అందిస్తుంది. రోబోట్ యొక్క కంప్యూటర్‌పై ROS బూట్ అయినప్పుడు, రోబోట్ అవయవాల యొక్క పొడవు మరియు కదలికల వంటి లక్షణాలకు సంబంధించిన సమాచారాన్ని గ్రహిస్తుంది. ఇది ఉన్నత-స్థాయి క్రమసూత్ర పట్టికలకు ఈ సమాచారాన్ని ప్రసారం చేస్తుంది. రోబోటిక్స్ డెవలపర్ స్టూడియోలో Microsoft కూడా ఒక "Windowsను రోబోట్‌"ల వ్యవస్థ కోసం అభివృద్ధి చేస్తోంది, ఇది 2007 నుంచి అందుబాటులోకి వచ్చింది.ఎటువంటి మానవ నిర్వాహణ లేకుండా నడిచే డంప్ (వ్యర్థాలు పారేసే) ట్రక్‌ను కాటర్‌పిల్లర్ కంపెనీ తయారు చేస్తోంది.
ఈ రోజు ఎక్కువ సంఖ్యలో రోబోట్‌లను కర్మాగారాల్లో లేదా గృహాల్లో ఉపయోగిస్తున్నారు, కార్మిక లేదా మానవులకు ప్రమాదకరమైన విధులను అవి నిర్వర్తిస్తున్నాయి, ప్రపంచవ్యాప్తంగా ప్రయోగశాలల్లో అనేక కొత్త రకాల రోబోట్‌లను అభివృద్ధి చేస్తున్నారు. ఇప్పుడు ప్రత్యేక పారిశ్రామిక విధుల కోసం ఉద్దేశించి రోబోటిక్స్‌లో ఎక్కువ పరిశోధనలు జరగడం లేదు, దీనికి బదులుగా కొత్త రకాల రోబోట్‌లపై, రోబోట్‌ల గురించి ఆలోచించేందుకు లేదా వాటి నమూనా తయారు చేసేందుకు ప్రత్యామ్నాయ మార్గాలు మరియు వాటిని ఉత్పత్తి చేసేందుకు కొత్త మార్గాలను కనుగొనడంపై పరిశోధనలు జరుగుతున్నాయి. వాస్తవ ప్రపంచ సమస్యలు గుర్తించబడినప్పుడు, వాటిని పరిష్కరించేందుకు ఈ కొత్త రకాల రోబోట్‌లు ఉపయోగపడతాయని భావిస్తున్నారు.ప్రపంచంలోని మొత్తం రోబోట్‌లలో సుమారుగా సగభాగం ఆసియాలో, ఐరోపాలో 32%, ఉత్తర అమెరికాలో 16%, ఆస్ట్రేలేసియాలో 1%, ఆఫ్రికాలో 1% ఉన్నాయి. ఇదిలా ఉంటే ప్రపంచంలోని మొత్తం రోబోట్‌లలో 30% జపాన్‌లోనే ఉన్నాయి. అన్నిదేశాలతో పోలిస్తే, జపాన్ ప్రపంచంలో ఎక్కువ రోబోట్‌లు కలిగివున్న దేశంగా గుర్తింపు పొందింది, అంతేకాకుండా ప్రపంచ రోబోట్ సాంకేతిక పరిజ్ఞానానికి ఈ దేశం నేతృత్వం వహిస్తుంది. వాస్తవానికి ప్రపంచ రోబోటిక్ రాజధానిగా కూడా జపాన్ ప్రాచుర్యం పొందింది.
జపాన్ మరియు దక్షిణ కొరియా దేశాల్లో, భవిష్యత్ రోబోట్‌లకు సంబంధించిన ఆలోచనలు సానుకూలంగా ఉన్నాయి, ప్రసిద్ధ 'ఆస్ట్రో బాయ్' కారణంగా ఇక్కడ రోబోటిక్ అనుకూల సమాజం ప్రారంభమవడం కూడా సాధ్యంగానే కనిపిస్తుంది. జపాన్, దక్షిణ కొరియా, ఇటీవల కాలంలో చైనా వంటి ఆసియా సమాజాలు రోబోట్‌లును మానవులతో మరింత సమానంగా భావిస్తున్నాయి, వృద్ధుల సంరక్షణకు, పిల్లలతో ఆడుకోవడం లేదా వారికి బోధనలు చేయడం లేదా పెంపుడు జంతువుల స్థానాలను భర్తీ చేయడం వంటి పనులకు వీటిని ఉపయోగిస్తున్నారు. ఆసియా సంస్కృతుల్లో రోబోట్‌లు మరింత అభివృద్ధి చేయబడేందుకు, మరిన్ని మెరుగులు దిద్దుకునేందుకు సూచనలు కనిపిస్తుండగా, పశ్చిమదేశాలు మాత్రమే దీనికి భిన్నమైన ధోరణి కలిగివున్నాయి.
జపాన్‌లోని అనేక మానవీయ రోబోట్‌లలో ఒక దాని గురించి మాట్లాడుతూ జపనీస్ సంస్థ మిత్సుబిషి "మానవులు మరియు రోబోట్‌లు కలిసి నివసించే శకానికి ఇది ప్రారంభమని" వ్యాఖ్యానించింది. జపాన్‌తో సాంకేతికపరంగా పోటీ పడేందుకు 2015-2020నాటికి ప్రతి ఇంటిలోనూ రోబోట్‌ను ఉంచాలని దక్షిణ కొరియా లక్ష్యంగా పెట్టుకుంది.
పశ్చిమదేశాల సమాజాలు మాత్రం ఇటువంటి పరిస్థితిని వ్యతిరేకించడంతోపాటు, రోబోటిక్స్ అభివృద్ధిపట్ల భయపడుతున్నాయి, సినిమాలు మరియు సాహిత్యంలో ప్రసార మధ్యమాల విస్తృత ప్రచారం ద్వారా మానవుల స్థానాలను రోబోట్‌లు భర్తీ చేస్తాయని భావిస్తున్నాయి. మానవుల పాత్ర మరియు సమాజం గురించిన మతపరమైన విశ్వాసాల కారణంగా పశ్చిమ దేశాలు రోబోట్‌లను మానవాళి భవిష్యత్‌కు "ముప్పు"గా పరిగణిస్తున్నట్లు కొందరు భావిస్తున్నారు. సహజంగానే, ఈ హద్దులు స్పష్టంగా లేవు, అయితే రెండు సంస్కృతుల దృక్కోణాల్లో మాత్రం గణనీయమైన తేడా ఉంది.
ప్రస్తుతం ఉపయోగాన్నిబట్టి రెండు ప్రధాన రకాల రోబోట్‌లు ఉన్నాయి: సాధారణ ఉపయోగార్థ స్వతంత్ర రోబోట్‌లు మరియు ప్రత్యేకించబడిన రోబోట్‌లు.
ప్రయోజనం యొక్క నిర్దిష్టత ఆధారంగా రోబోట్‌లను వర్గీకరించవచ్చు. ఒక నిర్దిష్ట విధిని బాగా చేయగలిగే విధంగా లేదా వివిధ పనులను కొంతవరకు నిర్వర్తించగలిగే విధంగా రోబోట్‌ను తయారు చేయవచ్చు. సహజంగా, అన్ని రోబోట్‌లను వాటి యొక్క లక్షణం చేత భిన్నంగా ప్రవర్తించేందుకు పునః-క్రమణిక చేయవచ్చు, అయితే కొన్ని మాత్రం వాటి భౌతిక ఆకారానికి పరిమితమై ఉంటాయి. ఉదాహరణకు, ఒక కర్మాగార రోబోట్ హస్తం కటింగ్ (కత్తిరించడం), వెల్డింగ్ (అతుకువేయడం), గ్లూయింగ్ (అంటించడం) వంటి విధులు నిర్వర్తించగలదు లేదా ఫైర్‌గ్రౌండ్ రైడ్‌గానూ వ్యవహరిస్తుంది, పిక్ అండ్ ప్లేస్ రోబోట్ కేవలం ఫ్రింటెడ్ సర్క్యూట్ బోర్డులను మాత్రమే ఉత్పత్తి చేయగలదు.
సాధారణ-ఉపయోగార్థ స్వతంత్ర రోబోట్‌లు వివిధ పనులను స్వతంత్రంగా నిర్వర్తించగల సామర్థ్యం కలిగివుంటాయి. సాధారణ-ఉపయోగార్థ స్వతంత్ర రోబోట్‌లు తెలిసిన ప్రదేశాల్లో స్వతంత్రంగా కదలగలవు, వాటి యొక్క సొంత రీ-ఛార్జింగ్ అవసరాలను తీర్చుకోవడంతోపాటు, ఎలక్ట్రానిక్ డోర్లు మరియు ఎలివేటర్లతో సంకర్షణ జరపడం మరియు ఇతర ప్రాథమిక విధులను నిర్వర్తించడం చేస్తాయి. కంప్యూటర్ల మాదిరిగానే, సాధారణ-ఉపయోగ రోబోట్‌లను కూడా వాటి ఉపయోగార్థాన్ని పెంచే నెట్‌వర్క్‌లు, సాఫ్ట్‌వేర్ మరియు ఉపకరణాలతో అనుసంధానించవచ్చు. అవి వ్యక్తులు లేదా వస్తువులను గుర్తించగలవు, మాట్లాడటంతోపాటు, సహచర్యాన్ని అందిస్తాయి, పర్యావరణ నాణ్యతను పర్యవేక్షిస్తాయి, ప్రమాద హెచ్చరికలకు స్పందించడం, సరఫరాలను అందుకోవడంతోపాటు, ఇతర ఉపయోగకర పనులు నిర్వర్తించగలవు. సాధారణ-ఉపయోగ రోబోట్‌లు ఒకే సమయంలో వివిధ రకాల పనులు చేయగలవు లేదా రోజులో వివిధ సందర్భాల్లో వేర్వేరు పాత్రలు పోషించగలవు. కొన్ని ఇటువంటి రోబోట్‌లు మానవులను అనుకరించేందుకు మరియు వ్యక్తుల ఆకారాన్ని ప్రతిబింబించేందుకు ప్రయత్నిస్తాయి; ఇటువంటి రోబోట్‌లను హ్యూమనాయిడ్ రోబోట్‌లు అని పిలుస్తారు.
2006లో వేసిన అంచనాల ప్రకారం మొత్తం 3,540,000 సర్వీస్ రోబోట్‌లు (సేవా రోబోట్‌లు) ఉపయోగంలో ఉన్నట్లు, 950,000 ఇండస్ట్రియల్ రోబోట్‌లు (పారిశ్రామిక రోబోట్‌లు) ఉన్నట్లు వెల్లడైంది. 2008 ప్రథమార్ధంనాటికి ప్రపంచవ్యాప్తంగా ఒక మిలియన్ కంటే ఎక్కువ రోబోట్‌లు ఉపయోగంలో ఉన్నట్లు మరో అంచనా గుర్తించింది, వీటిలో సుమారు సగం రోబోట్‌లు ఆసియాలో, ఐరోపాలో 32%, ఉత్తర అమెరికాలో 16%, ఆస్ట్రేలేసియాలో 1% మరియు ఆఫ్రికాలో 1% ఉన్నాయి. పారిశ్రామిక మరియు సేవా రోబోట్‌లను అవి చేసే పనినిబట్టి రెండు విభాగాలుగా వర్గీకరించవచ్చు. మానవుల కంటే అధిక ఉత్పాదకత, కచ్చితత్వం లేదా సహనం ప్రదర్శించగల రోబోట్ మొదటి విభాగంలోకి వస్తుంది; మానవులకు సరిపోని మురికి, ప్రమాదకర లేదా మొండి పనులు చేసే రోబోట్ రెండో విభాగం పరిధిలోకి వస్తుంది.
అనేక కర్మాగార ఉద్యోగాల్లో ఇప్పుడు రోబోట్‌లు విధులు నిర్వహిస్తున్నాయి. ఇది చౌకగా భారీస్థాయిలో వస్తువుల ఉత్పత్తికి అవకాశం కల్పించింది, ఆటోమొబైల్స్ మరియు ఎలక్ట్రానిక్స్ వంటి వస్తువులు రోబోట్‌లతో తయారు చేయబడుతున్నాయి. కర్మాగారాల్లో ఉపయోగించే స్థిరమైన నిర్వాహకాలు రోబోట్‌ల వినియోగానికి అతిపెద్ద విఫణిగా మారాయి. 2006లో, సుమారు 3,540,000 సేవా రోబోట్‌లు ఉపయోగంలో ఉన్నాయని, 950,000 పారిశ్రామిక రోబోట్‌లు ఉన్నట్లు అంచనా వేశారు. 2008 ప్రథమార్ధంనాటికి ప్రపంచవ్యాప్తంగా ఒక మిలియన్ కంటే ఎక్కువ రోబోట్‌లు ఉపయోగంలో ఉన్నట్లు మరో అంచనా గుర్తించింది, వీటిలో సుమారు సగం రోబోట్‌లు ఆసియాలో, ఐరోపాలో 32%, ఉత్తర అమెరికాలో 16%, ఆస్ట్రేలేసియాలో 1% మరియు ఆఫ్రికాలో 1% ఉన్నాయి.మానవులు రోబోట్‌లకు వదిలిపెట్టే పనులు అనేకం ఉన్నాయి. అవి ఇంటిని శుభ్రపరచడం వంటి విసుగుపుట్టించే పని లేదా అగ్నిపర్వతం లోపల అన్వేషణ జరపడం వంటి ప్రమాదకర పనులు ఏవైనా కావొచ్చు. మరో గ్రహంపై పరిశోధన జరపడం, పొడవైన పైప్‌లోపల శుభ్రపరచడం లేదా లాపరోస్కోపిక్ శస్త్రచికిత్స నిర్వహించడం వంటి శారీరకంగా అసాధ్యమైన పనుల ఈ పరిధిలోకి వస్తాయి.
విస్తృతస్థాయిలో పుస్తకాలు మరియు సినిమాలు రోబోట్‌ల గురించిన భయాలు మరియు ఆందోళనలు వ్యక్తం చేశాయి. చైతన్యవంతమైన మరియు అధిక జ్ఞానం కలిగిన రోబోట్‌ల అభివృద్ధి మానవాళిని నాశనం చేసేందుకు ఉద్దేశించి జరుగుతున్నట్లుగా ఒక ఉమ్మడి భావనను ఇవి చూపించాయి. ("ది టెర్మినేటర్, రన్‌అవే, బ్లేడ్ రన్నర్, రోబోకాప్", రెప్లికేటర్ (స్ట్రాగేట్)ది రిప్లికేటర్స్ ఇన్ "స్ట్రాగేట్", ది సైలోన్స్ ఇన్ "బాటిల్‌స్టార్ గెలాక్టికా", "ది మ్యాట్రిక్స్", THX-1138, మరియు "ఐ, రోబోట్" చూడండి.) కొన్ని కాల్పనిక రోబోట్‌లు హత్యలు మరియు విధ్వంసాలు చేసేందుకు ప్రోగ్రామ్ చేయబడి ఉంటాయి; ఇతర రోబోట్‌లు మహామానవ మేధస్సు మరియు వాటి సొంత సాఫ్ట్‌వేర్ మరియు హార్డ్‌వేర్‌ను మెరుగుపరుచుకునే సామర్థ్యం కలిగివుంటాయి. రోబోట్‌లు దుర్మార్గంగా మారినట్లు చూపించే ప్రసిద్ధ మాధ్యమాలకు ఉదాహరణలు"", "రెడ్ ప్లానెట్", ... మరో ఉమ్మడి భావన ఏమిటంటే ప్రతిచర్య, కొన్నిసార్లు దీనిని "అన్‌కానీ వాలీ" అని పిలుస్తారు, మానవులకు అతి దగ్గరిగా అనుకరించగల రోబోట్‌లు విచారం మరియు వైరం వంటి భావాలకు ప్రతిచర్య చూపించే అవకాశం ఉంటుందని భావిస్తున్నారు. తొలి శాస్త్రీయ కాల్పనిక నవలగా పరిగణించబడుతున్న "ఫ్రాంకెన్‌స్టెయిన్" (1818), ఒక రోబోట్ లేదా కాల్పనిక జీవి దాని సృష్టికర్తను అధిగమిస్తుందనే భావనకు పర్యాయపదంగా మారింది. ఫుతురామా టీవీ కార్యక్రమంలో, రోబోట్‌లు మానవ రూపాలుగా చిత్రీకరించబడ్డాయి, ఇవి రోబోటిక్ సేవకులుగా కాకుండా, మానవులతో కలిసి జీవనం సాగించడం చూపించారు. పరిశ్రమలో పనిచేస్తూనే, రోబోట్లు మానవుల మాదిరిగా రోజువారీ జీవనాన్ని కూడా కొనసాగిస్తుంటాయి.
"చురుకైన క్షిపణులు" మరియు కృత్రిమ గ్రహణ శక్తి కలిగిన స్వతంత్ర బాంబులను కూడా రోబోట్‌లుగా పరిగణించాలని మాన్యేల్ డి లాండా ప్రతిపాదించాడు, అవి వాటి నిర్ణయాలను స్వతంత్రంగా తీసుకుంటాయని తెలిపాడు. ముఖ్యమైన నిర్ణయాలను మానవులు యంత్రాలకు విడిచిపెట్టడంలో ఇది ఒక ముఖ్యమైన మరియు ప్రమాదకరమైన ధోరణిని సూచిస్తుందనే భావనను అతను వ్యక్తపరిచాడు.
రోబోట్లను దోచుకోవడం వినోద విలువ కలిగివుండవచ్చు, అయితే రోబోట్‌లను అరక్షితంగా ఉపయోగించడం నిజమైన ప్రమాదం కలిగివుంది. శక్తివంతమైన యాక్యుయేటర్స్ మరియు అనూహ్యమైన సంక్లిష్ట ప్రవర్తన కలిగివున్న భారీ పారిశ్రామిక రోబోట్ హాని కలిగించవచ్చు, ఉదాహరణకు మానవుడి కాలిపైకి ఎక్కడం లేదా మానవుడిపై పడిపోవడం వంటివి. దాదాపుగా అన్నీ పారిశ్రామిక రోబోట్‌లు భద్రతా వలయంలో పనిచేస్తుంటాయి, అవి మానవ కార్మికులతో వేరుచేయబడి ఉంటాయి, అయితే అన్నీ ఈ విధంగా వేరుచేయబడి ఉండకపోవడం ప్రస్తావనార్హం. రోబోట్ కారణంగా రెండు మరణాలు సంభవించాయి, రాబర్ట్ విలియమ్స్ మరియు కెంజి ఉరాడా అనే ఇద్దరు వ్యక్తులు రోబోట్‌ల కారణంగా ప్రాణాలు కోల్పోయారు. 1979 జనవరి 25న మిచిగాన్‌లోని ఫ్లాట్ రాక్‌లో ఉన్న కాస్టింగ్ ప్లాంటు వద్ద రోబోటిక్ హస్తం బలంగా తగలడంతో రాబర్ట్ విలియమ్స్ మృతి చెందాడు. 37 ఏళ్ల జపాన్ ఫ్యాక్టరీ కార్మికుడు కెంజి ఉరాడా 1981లో అకాల మరణం చెందాడు; రోబోట్ రోజువారీ నిర్వహణ చూసే సందర్భంగా ఉరాడా, దాని కార్యకలాపాన్ని నిలిపివేయడంలో నిర్లక్ష్యం వహించాడు, దీంతో ప్రమాదవశాత్తూ అతను గ్రైండింగ్ మిషిన్‌లోకి నెట్టబడ్డాడు.
అనేక ప్రాచీన గ్రంథాల్లో కృత్రిమ మనుషుల ప్రస్తావన కలిగివున్నాయి, గ్రీకు దేవుడు హెఫెస్టస్ (రోమన్లకు వుల్కాన్) నిర్మించిన యాంత్రిక సేవకులు, యూదుల పురాణగాథలో మట్టితో తయారైన అసాధారణ శక్తులు కలిగివున్న కృత్రిమ మానవులు, నోర్స్ పురాణగాథలోని మట్టి మహాకాయులు, ప్రాణం పొందే పైగ్మాలియన్ పురాణంలోని గలాటి విగ్రహం ఇందుకు ఉదాహరణలు. గ్రీకు నాటకంలో, డెయస్ ఎక్స్ మెషినా ఒక నాటకీయ పరికరంగా కల్పించబడింది, తీగలతో ఒక దేవుడిని దించడం ద్వారా నాటకంలో చూసేందుకు అసాధ్యమనిపించే సమస్యను పరిష్కరిస్తారు.
నాలుగోవ శతాబ్దం BCలో, టారెంటమ్‌కు చెందిన గ్రీకు గణిత శాస్త్రజ్ఞుడు అర్కైటాస్ ఒక యాంత్రిక ఆవిరి-ఆధారిత పక్షిని ప్రతిపాదించాడు, దీనిని అతను "పీగాన్" అని పిలిచాడు. హీరో ఆఫ్ అలెగ్జాండ్రియా అనేక వినియోగదారు-అమర్చగల స్వయంచాలక పరికరాలు సృష్టించాడు, ఈ యంత్రాలు వాయు పీడనం, ఆవిరి మరియు నీటి నుంచి శక్తి పొందుతాయని వివరించాడు. సు సోంగ్ చైనాలో 1088లో ఒక గడియార స్తంభాన్ని నిర్మించాడు, గంటలను శబ్దంతో సూచించే యాంత్రిక ఆకృతులను కలిగివుండటం దీని ప్రత్యేకత.
ముస్లిం పరిశోధకుడు అయిన అల్-జజారీ (1136–1206) ఆర్ట్యుఖిడ్ సామ్రాజ్యంలో అనేక వంటగదిలో ఉపయోగించే సాధనాలు, జల శక్తితో నడిచే సంగీత స్వయంచాలక వ్యవస్థలతోపాటు అనేక స్వయంచాలక యంత్రాల రూపకల్పనతోపాటు, వాటిని తయారు చేశాడు, తొలి క్రమణిక చేయదగిన మానవరూప రోబోట్‌లు 1206లో తయారు చేయబడ్డాయి. సరస్సులో ప్రయాణించే పడవలో ఈ రోబోట్‌లు నలుగురు వాద్యకారులుగా కనిపించాయి, రాజు విందుల్లో అతిథులకు వినోదాత్మకంగా ఉండేందుకు వీటిని తయారు చేశారు. అతను తయారు చేసిన వ్యవస్థలో క్రమణిక చేయదగిన డ్రమ్ యంత్రం కర్రమేకులు (కామ్‌లు) కలిగివుంటుంది, అవి వేళ్లతో కొట్టే పరికరాలను నడిపే చిన్న మీటలను నొక్కుతాయి. కర్రమేకులను వివిధ ప్రదేశాలకు కదపడం ద్వారా డ్రమ్మర్ వివిధ తాళగతులను మరియు వివిధ డ్రమ్ (డోలు) బాణీలను సృష్టించగలడు.
లియోనార్డో డావిన్సీ (1452–1519) మానవరూప రోబోట్‌కు సంబంధించిన నమూనాలను 1495 ప్రాంతంలో గీశాడు. 1950వ దశకంలో గుర్తించిన డావెన్సీ పుస్తకాలు యాంత్రిక వీరుల సమగ్ర చిత్రాలు కలిగివున్నాయి, వీటిని ఇప్పుడు లియోనార్డో రోబోట్‌గా పిలుస్తున్నారు, ఇవి నడుము వంచడం, చేతులు, తల, దవడ కదిపే సామర్థ్యం కలిగివుంటాయి. అతని యొక్క "విట్రువియాన్ మ్యాన్‌"లో నమోదయిన శరీరనిర్మాణానికి సంబంధించిన పరిశోధన ఆధారంగా బహుశా ఈ నమూనాను రూపొందించి ఉండవచ్చు. అయితే అతను ఈ నమూనాను తయారు చేసేందుకు ప్రయత్నించాడో లేదో తెలియదు.
1738 మరియు 1739 సంవత్సరాల్లో, జాక్వెస్ డి వాకాన్సోన్ అనేక చలనమున్న స్వయంచాలక వ్యవస్థలు ప్రదర్శించాడు: అవి ఫ్లూట్ ప్లేయర్, పైప్ ప్లేయర్ మరియు బాతు. యాంత్రిక బాతు రెక్కలు ఆడించడం, మెడను ఎత్తడం మరియు సందర్శకుల యొక్క చేతి నుంచి ఆహారం తినడం, రహస్య భాగంలో నిల్వ చేసిన ఆహారాన్ని విసర్జించడం ద్వారా అది జీర్ణమైనట్లు భ్రమ కల్పించడం చేయగలిగేది. జపాన్‌లో 18వ శతాబ్దంలో సంక్లిష్ట యాంత్రిక బొమ్మలు మరియు జంతువులు తయారు చేయబడ్డాయి, ఇవి "కారాకూరి జుయ్‌" ("సచిత్ర యంత్రాంగం", 1799)లో వర్ణించబడ్డాయి.
"జపాన్ ఎడిసన్" లేదా "కారాకూరి జీమోన్"గా ప్రసిద్ధి చెందిన జపాన్ కళాకారుడు (చేతిపని నిపుణుడు) హిసాషింగే తనకా అత్యంత సంక్లిష్టమైన యాంత్రిక బొమ్మలకు సంబంధించిన వ్యవస్థను సృష్టించాడు, అతను తయారు చేసిన బొమ్మలు కొన్ని తేనీరు అందించడం, అమ్ముల పొది నుంచి బాణాలు తీసి సంధించి వదలడంతోపాటు, జపనీస్ "కాంజీ" పాత్రను కూడా చిత్రీకరించాయి. 1898లో నికోలా టెస్లా రేడియా ద్వారా నియంత్రించబడే టార్పెడోను ప్రజల ఎదుట ప్రదర్శించాడు. "టెలిఆటోమేషన్‌" పేటెంట్లు (మేథో సంపత్తి హక్కులు) ఆధారంగా, US నేవీ కోసం ఆయుధ వ్యవస్థను అభివృద్ధి చేయాలని టెస్లా భావించాడు.
1926లో, వెస్టింగ్‌హౌస్ ఎలక్ట్రిక్ కార్పొరేషన్ టెలివోక్స్‌ను సృష్టించింది, ఉపయోగకరమైన పనిలో పెట్టిన తొలి రోబోట్ ఇదే. టెలివోక్స్ తరువాత వారు, నల్ల మనిషి యొక్క మొరటుగా రూపంలో ఉండే రాస్టస్ అని పిలిచే రోబోట్‌తోపాటు అనేక సాధారణ రోబోట్‌లను తయారు చేశారు. 1930వ దశకంలో, 1939 మరియు 1940వ సంవత్సర ప్రపంచ ప్రదర్శనల కోసం ఉద్దేశించి వారు ఎలెక్ట్రో అని పిలిచే మానవరూపంలోని రోబోట్‌ను సృష్టించారు. 1928లో, జపాన్ తొలి రోబోట్ గాకుటెన్‌సోకును ఆ దేశ జీవశాస్త్ర నిపుణుడు మాకోటో నిషిమురా సృష్టించాడు.
ఇంగ్లండ్‌లోని బ్రిస్టల్ వద్ద ఉన్న బర్డన్ న్యూరోలాజికల్ ఇన్‌స్టిట్యూట్‌లో విలియం గ్రే వాల్టర్ 1948 మరియు 1949 సంవత్సరాల్లో మొదటి వైద్యుత స్వతంత్ర రోబోట్‌లను సృష్టించాడు. వాటికి "ఎల్మెర్" మరియు "ఎల్సీ" అనే పేర్లు పెట్టారు. ఈ రోబోట్‌లు కాంతిని గ్రహించడంతోపాటు, బాహ్య వస్తువులతో స్పర్శించగలవు మరియు ఈ ఉత్తేజకాలను కదిలేందుకు ఉపయోగించుకుంటాయి.
డిజిటల్ నియంత్రణ, క్రమణిక చేయదగిన మొదటి నిజమైన ఆధునిక రోబోట్‌ను 1954లో జార్జి డెవోల్ సృష్టించాడు, దీనికి చివరగా యూనిమేట్ అనే నామకరణం చేశాడు. డెవోల్ 1960లో తొలి యూనిమేట్‌ను జనరల్ మోటార్స్‌కు విక్రయించాడు, న్యూజెర్సీలోని ట్రెంటన్ ప్లాంటులో 1961లో ఇది ఏర్పాటు చేయబడింది, కాలుతున్న లోహ భాగాలను డై కాస్టింగ్ యంత్రం నుంచి తీసేందుకు, వాటిని పేర్చేందుకు దీనిని ఉపయోగించారు.
యాండ్రాయిడ్‌లు (కృత్రిమ పురుషులు/మహిళలు) లేదా గైనాయిడ్‌లు (కృత్రిమ మహిళలు) మరియు సైబోర్గ్‌లు ("బయోనిక్ పురుషులు/మహిళలు", లేదా గణనీయమైన యాంత్రిక ఉపకరణాలు కలిగిన మానవులు) వంటి రోబోటిక్ పాత్రలు శాస్త్రీయ కాల్పనిక రచనలకు ప్రధానమయ్యాయి.
పశ్చిమదేశాల సాహిత్యంలో యాంత్రిక సేవకులు మొదట హోమర్ యొక్క "ఇలియాడ్‌"లో కనిపించారు. అగ్నిదేవుడు హెఫెస్టస్ పురాణవీరుడు అకిలిస్‌కు రోబోట్‌ల సాయంతో కొత్త లోహ శరీర కవచాన్ని సృష్టించి ఇచ్చినట్లు బుక్ XVIIIలో చెప్పబడింది. ర్యూ అనువాదం ప్రకారం, "బంగారు పనికత్తెలు పనిని వేగంగా పూర్తి చేయడంలో వారి అధిపతికి సాయం చేసినట్లు తెలుస్తోంది. వారు చూసేందుకు నిజమైన మహిళలుగానే కనిపించినప్పటికీ మాట్లాడటం, అవయవాలను ఉపయోగించడం చేయలేరు, అయితే వారు జ్ఞానసంపన్నులు, అమరులైన దేవతలచే వారు చేతిపనిలో శిక్షణ పొందారు." వాస్తవానికి, "రోబోట్" లేదా "యాండ్రాయిడ్" అనే పదాలను వారిని వర్ణించలేము, ఈ పదాలను మానవ రూపంలో కనిపించే యాంత్రిక పరికరాలను పిలిచేందుకు ఉపయోగిస్తారు.
రోబోట్‌ల గురించి విరివిగా కథలు రాసిన రచయిత ఐజాక్ అసిమోవ్ (1920–1992), అతను రాసిన అనేక కథల్లో రోబోట్‌లు మరియు సమాజంతో వాటి సంకర్షణ ప్రధానాంశంగా కనిపిస్తుంది. రోబోట్ల వలన మానవులకు ప్రమాదాన్ని తగ్గించేందుకు ఇవ్వవలిసిన సూచనలపై అసిమోవ్ నిశిత దృష్టి పెట్టాడు, చివరకు అతను త్రీ లాస్ ఆఫ్ రోబోటిక్స్‌ను రూపొందించాడు: రోబోట్‌లకు అతను సూచించిన మూడు నిబంధనలు ఏమిటంటే, మానవులను రోబోట్ గాయపరచరాదు లేదా ప్రతిచర్య ద్వారా, రోబోట్‌పై దాడి చేసేందుకు మానవుడికి వీలు కల్పించాలి; తొలి నిబంధనతో సంఘర్షణలేని ఆదేశాలను మినహాయించి, మానవులు ఇచ్చిన ఆదేశాలను రోబోట్ కచ్చితంగా పాటించాలి; రోబోట్ తన యొక్క మనుగడను కాపాడుకోవచ్చు, అయితే ఈ భద్రత మొదటి మరియు రెండో నిబంధనలకు లోబడి ఉండాలి. వీటిని 1942నాటి రన్‌ఎరౌండ్ అనే కథానికలో చేర్చాడు, దీని కంటే ముందు వచ్చిన కథల్లోనూ ఈ నిబంధనలు సూచనప్రాయంగా కనిపించాయి. తరువాత, అసిమోవ్ జీరో లా అనే పేరుతో మరో నిబంధన చేర్చాడు: "రోబోట్ మానవులకు హాని చేయరాదు లేదా ప్రతిచర్య ద్వారా, మానవులు రోబోట్‌కు హాని తలపెట్టవచ్చు": దీనిని గుర్తించేందుకు మిగిలిన చట్టాలు క్రమపద్ధతిలో మార్చబడ్డాయి.
"ఆక్స్‌ఫోర్డ్ ఇంగ్లీష్ డిక్షనరీ," ప్రకారం అసిమోవ్స్ యొక్క కథానికలో మొదటి భాగం ఏమిటంటే "అబద్దాలకోరు!" (1941) "రోబోటిక్స్" పదాన్ని మొదట అసిమోవ్ తొలి నిబంధనే ఉపయోగించినట్లు నమోదయివుంది. అసిమోవ్‌కు ప్రాథమికంగా ఈ పదం గురించి తెలియదు; "యాంత్రిక శాస్త్రం", "జలయంత్ర శాస్త్రం" మరియు అనువర్తిత పరిజ్ఞానం యొక్క ఇతర విభాగాల పేర్లతో సారూప్యత ఉండటం ద్వారా ఈ పదం వాడకలో ఉందని అతను భావించాడు.
రోబోట్ తరగతులు మరియు రకాల కోసం ని చూడండి.